Zakonski jubilanti v horjulski župniji

Horjul, 20. oktober – Devet parov iz horjulske župnije se je na lepo sončno jesensko soboto spomnilo svojega poročnega dne in zakonske obljube.

Bil je dan pred nekaj leti, za druge nekaj desetletji, ko so si zapeli: *»Rad bi se postaral s teboj, rad bi da si ob meni, leta bodo zorala v obraz ceste v barvah jeseni. Rad bi se postaral s teboj in ko čas bo mineval, s teboj rad delil bi noči, naj tvoj glas me budi.«*Nekoč so bile to le želje, danes pa je res. Še kako hitro so prišla leta jeseni tudi v zakonu.

Svojo okroglo obletnico poroke je letos praznovalo kar nekaj parov iz horjulske župnije, devet pa se jih je na povabilo župnika Janeza Smrekarja odločilo, da svojo okroglo obletnico poroke obeležijo nekoliko drugače. Povabljeni so bili k sveti maši, ki so jo na poseben način oblikovali člani župnijskega pastoralnega sveta ter pevke mladinskega pevskega zbora Plamen. Domači župnik Janez Smrekar je v pridigi med drugim jubilante povezal z vzorom svete družine ter poudaril tri temeljne razsežnosti razumevanja med zakonci. Zakonci so obnovili svojo poročno zaobljubo, župnik pa jim je za jubilej čestital ter jim podelil blagoslov, katerega so bili deležni: Pavla in France Lončar, ki sta praznovala 60-letnico oziroma biserno poroko; Julijana in Franc Kavčič, Olga in Janez Marolt ter Ivanka in Lovro Mole, ki so obeležili 50-letnico oziroma zlato poroko; Heli in Andrej Gabrovšek, ki sta praznovala 40 let skupne poti; Anka in Slavko Buh, ki sta obrnila 30. list zakona, srebrno poroko oziroma 25 let poroke so obeležili Joži in Janez Marolt ter Majda in Bernard Zdešar; 10-letnico pa sta praznovala Ana in Matej Vidrih.

Po končani maši se je praznovanje nadaljevalo v pastoralnem domu, kjer so člani in članice ŽPS jubilantom postregli z domačimi dobrotami. Takšno praznovanje okroglih obletnic poroke je nadvse prijetno ne le zaradi druženja, pač pa tudi zaradi zavedanja in hvaležnosti za lepo preživljanje jeseni zakona.

Nadja Prosen Verbič

SLIKE:

jubilanti\_Horjul01.jpg

Skupinska slika zakoncev, ki so letos praznovali okroglo obletnico poroke.

jubilanti\_Horjul02.jpg

Zakonca Lončar, ki sta obeležila 60-letnico zakona.